Sagunt acull l’exposició dedicada a Carmelina Sánchez-Cutillas
03 de novembre 2021

![Cartell Carmelina](/media/i0tcpgap/98-c_carmelinacartell.jpg?width=587&height=850)

«**L’Acadèmia Valenciana de la Llengua, amb l’Any Carmelina Sánchez-Cutillas, repara una injustícia històrica i, al mateix temps, desitja redescobrir la gran escriptora valenciana del segle XX, declarada per la institució normativa Escriptora de l’Any 2020**». Amb estes paraules, l’Acadèmia Valenciana de la Llengua presenta l’exposició ‘Carmelina Sánchez-Cutillas. Des de les fronteres del silenci’, que acosta al públic una producció literària que comprén des de la poesia a l’assaig, passant per la seua creació narrativa més coneguda, _Matèria de Bretanya_, un retrobament amb el món de la infantesa. És per això una bona oportunitat per a conéixer una veu molt personal en el context del moment històric en què va viure, una dona valenta i avançada al seu temps, que es va rebel·lar contra la submissió lingüística, contra el totalitarisme ideològic i contra totes les formes de discriminació per raó de gènere.

L’exposició itinerant sobre Carmelina Sánchez-Cutillas (1927-2009), que arriba a Sagunt gràcies al Gabinet de Promoció del Valencià de l’Ajuntament de Sagunt, està formada per dotze panells que descobreixen la historiadora, la dona rebel compromesa amb la llengua i la cultura, l’evocadora dels records d’infància a través d’una escriptura que va saber plasmar de manera magistral els fets i les activitats quotidianes. Hi descobrirem l’àmbit més personal i íntim, ‘la cambra pròpia on es refugia per a llegir i escriure, on guarda el tresor dels llibres i és l’espai de la creació literària i assagística. Però també una obra poètica en què apareix la seua rebel·lia contra el món que li va tocar viure i la veu poètica és l’espai per on transcorre el viatge iniciàtic de la vida a través de la paraula’, sense oblidar el vessant investigador centrat en l’Edat Mitjana valenciana.

La mostra es podrà visitar al vestíbul del Centre Cultural Mario Monreal de Sagunt, en horari lliure de 9.00 a 21.00 h, entre els dies 5 i 12 de novembre. Està previst que el 5 de novembre, en l’acte d’inauguració que tindrà lloc a les 19.00 h, assistisca el fill de l’escriptora, Luis del Romero Sánchez-Cutillas.

La regidora del Gabinet de Promoció del Valencià, Maria Josep Soriano, comenta que «**és un orgull poder exposar este magnífic recull de la vida i obra de Carmelina Sánchez-Cutillas, una dona compromesa i excel·lent escriptora. Una exposició per a visitar, reconéixer i gaudir, adreçada als centres educatius i al públic general interessat a recuperar una gran figura de la literatura valenciana**».

​​

*   [](http://www.facebook.com/sharer.php?u=https://aytosagunto.es/va/actualitat/sagunt-acull-l-exposicio-dedicada-a-carmelina-sanchez-cutillas/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-l-exposicio-dedicada-a-carmelina-sanchez-cutillas/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-l-exposicio-dedicada-a-carmelina-sanchez-cutillas/ "Linked In")
*   [](mailto:?body=https://aytosagunto.es/va/actualitat/sagunt-acull-l-exposicio-dedicada-a-carmelina-sanchez-cutillas/)